Diari Oficial de la Generalitat Valenciana


Sumari del DOGV 6321, del 29-07-2010 (2010/8623)

RESOLUCIÓ de 12 de juliol del 2010, de la directora general de Gestió del Medi Natural, per la qual s'ordena la publicació de determinades declaracions d'impacte ambiental corresponents als municipis d'Onda, Alpuente i Ador.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6321

Data del DOGV
:   29-07-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/8623


Data del document
:   12-07-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Ador
    * Onda
    * Alpuente
    * impacte ambiental

RESOLUCIÓ de 12 de juliol del 2010, de la directora general de Gestió del Medi Natural, per la qual s'ordena la publicació de determinades declaracions d'impacte ambiental corresponents als municipis d'Onda, Alpuente i Ador. [2010/8623]  
De conformitat amb l'article 28 del Decret 162/1990, de 15 d'octubre, del Consell, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix que una vegada transcorregut el termini assenyalat en l'article 26 sense que s'hagen plantejat discrepàncies, i sense perjudici de la seua notificació al titular, la declaració d'impacte ambiental s'haurà de publicar en el Diari Oficial de la Comunitat Valenciana, resolc,  
Article únic  
Publicar en el Diari Oficial de la Comunitat Valenciana les declaracions d'impacte ambiental corresponents als expedients 099/07-AIA Onda, 121/07-AIA Alpuente, i 177/07-AIA Ador.  
València, 12 de juliol del 2010.- La directora general de Gestió del Medi Natural: M. Ángeles Centeno Centeno.  
Declaració d'impacte ambiental   
Expedient: 099/07-AIA  
Títol: fàbrica de taulellets  
Promotor: Peronda Cerámicas, SA  
Autoritat substantiva: Direcció General per al Canvi Climàtic  
Objecte: obtenció de l'autorització ambiental integrada  
Localització: Onda (Castelló)  
Descripció del projecte  
Antecedents  
Peronda Cerámicas, SA és una indústria de fabricació de taulellets. L'esmentada activitat disposa d'autorització ambiental integrada formulada mitjançant la Resolució de data 18 de novembre de 2004, de la Direcció General de Qualitat Ambiental de la Conselleria de Territori i Habitatge. Així mateix, en data 7 de juliol de 2004, la Direcció General de Gestió del Medi Natural va formular la corresponent declaració d'impacte ambiental al projecte de referència.   
L'activitat es troba en funcionament des de l'any 2005, i des de llavors s'hi han anat realitzant ampliacions. L'ampliació actualment projectada és considerada una modificació substancial, per la qual cosa resulta preceptiva la formulació d'una nova declaració d'impacte ambiental. Atesa la vigència de la declaració d'impacte ambiental de 7 de juliol de 2004, aquesta declaració d'impacte ambiental és complementària a l'anterior i en cap cas la substitueix o l'anul·la, per tant el que preceptua l'esmentada declaració d'impacte ambiental de 7 de juliol de 2004 és vinculant.  
Objecte del projecte  
El procés industrial que es du a terme és el d'una planta de fabricació de taulellets que consisteix en les etapes següents:   
1ª fase: recepció d'argila i alimentació a premses.  
2ª fase: acoloriment de l'argila en els models que ho requerisquen, mitjançant additius colorants mesclats amb l'argila.  
3ª fase: premsatge i assecatge de peces, per a donar-li forma i consistència.  
4ª fase: preparació d'esmalts. Procés paral·lel als anteriors en el qual es mescla en els molins de boles aigües amb esmalt en pols.  
5ª fase: esmaltatge, en el qual s'aplica l'esmalt preparat anteriorment sobre la peça premsada i assecada a la secció de premses.  
6ª fase: cocció de la peça en forns de corrons.  
7ª fase: classificació i embalatge.  
8ª fase: poliment i rectificació. En alguns models es poleix la peça després de la cocció per a obtenir una superfície brillant i es rectifiquen els costats per a eliminar les vores i obtenir peces de mesures més exactes.  
El projecte descriu la maquinària instal·lada pertanyent al projecte d'autorització ambiental integrada de la primera instal·lació, la maquinària instal·lada corresponent a les modificacions no substancials que s'han anat efectuant i la corresponent a aquesta ampliació substancial, com també la maquinària que es donarà de baixa després de l'ampliació.   
La maquinària instal·lada en aquesta ampliació comporta un increment de consum de potència de 1.670,85 kW sobre els 2.613,26 kW de la primera fase i consisteix principalment en la instal·lació de:  
- Un molí de boles per a la preparació d'esmalts  
- Dues premses hidràuliques  
- Dues assecadores ràpides horitzontals de corrons  
- Dues línies esmaltadores de taulellets de 120 m de longitud  
- Un forn monoestrat amb 208 cremadors  
- Tres línies de selecció i paletització de taulellets  
- Dues màquines polidores via humida  
- Una màquina rectificadora via humida  
- Un centre de transformació núm. 4 prefabricat constituït per un transformador de 1.600 kVA i cel·les corresponents  
Entre altres.  
Característiques més rellevants de l'activitat   
Amb caràcter general, la fabricació de productes ceràmics porta associats elevats consums d'aigua i energia, i genera emissions a l'atmosfera, soroll, abocaments i residus.   
L'activitat se situa en una zona mitjanament industrialitzada en la qual hi ha un nivell de contaminació residual (majoritàriament pols d'argila atomitzada) procedent de l'activitat industrial que hi ha a la zona. En concret se situa en un terreny de 99.217 m² a la zona industrial la Trencadella, inclosa en el Pla general d'ordenació urbana de la localitat d'Onda i dista del nucli urbà 1,1 km. La superfície edificada ampliada és de 35.250 m², amb la qual cosa després de l'ampliació, la superfície total edificada serà de 52.012 m². La resta de la parcel·la sense edificar està pavimentada mitjançant paviment asfàltic, i realitza els pendents i desguassos necessaris per a l'evacuació de les aigües pluvials de cada zona.  
La producció anual actual de la indústria és de 56.694 t/any (8.181 m²/dia, considerant 330 dies de producció a l'any). Tant les assecadores horitzontals núm. 3 i núm. 4 com el forn núm. 2 són de nova instal·lació. Com a diferència respecte a la primera autorització ambiental integrada és l'eliminació de la preassecadora de l'actual forn de producció i la substitució d'aquesta per assecadores túnel sense cremadors, en les quals es reutilitza l'aire de la xemeneia de refredament del forn.  
La instal·lació d'aigua parteix d'un dipòsit de 600 m³ situat a una zona elevada de la parcel·la. D'aquest punt parteix la conducció principal mitjançant rasa subterrània fins a la nau on, de forma aèria, es distribueix per tota la instal·lació. L'aigua potable procedeix de la xarxa general municipal.   
El proveïdor subministrat els esmalts i els colors mitjançant enviaments periòdics i l'emmagatzemament d'aquests es realitza a zones interiors de les naus disposades per a aquest efecte. Les argiles atomitzades són subministrades pel proveïdor corresponent que les deposita en una tremuja de recepció. Després de ser dipositades a l'esmentada tremuja, s'emmagatzemen en un sistema de sitges des d'on són desplaçades mitjançant cintes transportadores i elevadors.   
Tots els productes químics que es requereixen per al funcionament de l'activitat són emmagatzemats a cobert, a la zona de recepció.   
Totes les aigües industrials corresponents a la secció d'esmaltatge, de bombos i de preparació de serigrafies són recollides en les línies de producció de cada secció mitjançant canalons i conduïdes fins a una basseta intermèdia, des d'on es bomba a una bassa elevada d'acer inoxidable fins a la recollida d'aquestes per un gestor autoritzat.   
Les aigües procedents de la línia de poliment i rectificació són depurades i reutilitzades en el procés. Els llots són tractats en el filtre premsa.   
L'energia utilitzada en el procés ceràmic prové de la combustió de gas i del consum d'energia elèctrica.   
Consideracions ambientals  
L'activitat presenta un conjunt d'operacions, actuacions i servituds que directament o indirectament produeixen diversos efectes sobre els factors ambientals de l'entorn.  
Durant el desenvolupament normal de l'activitat es consumeixen elevades quantitats d'aigua i d'energia, que originen, al mateix temps, emissions atmosfèriques, soroll, residus sòlids, líquids i abocaments.  
Respecte al sòl i les aigües, cal assenyalar que la situació de la indústria està en una zona amb accessibilitat d'aqüífers alta i amb una vulnerabilitat a la contaminació de les aigües subterrànies mitjana, tot això d'acord amb la Cartografia temàtica del territori de la Generalitat Valenciana. Cal destacar que l'activitat se situa pròxima al barranc de Ràtils (Confederació Hidrogràfica del Xúquer). La colada que transcorre al llarg del vial paral·lel al barranc no es veu afectada per l'ampliació de l'activitat.  
L'activitat és susceptible de generar emissions al sòl atés que produeix residus i s'emeten partícules per xemeneies. Es tracta d'una activitat potencialment contaminant del sòl en generar residus i manipular matèries pulverulentes a granel i emetre's partícules per xemeneies, que s'acumulen en cobertes i al paviment que són arrossegades per l'aigua de pluja.   
Per a evitar la contaminació subterrània s'han pres les mesures oportunes d'aïllament de superfícies. La solera a la zona d'emmagatzemament de residus és impermeable amb pous d'escorriment, que evita filtracions al subsòl. La parcel·la exterior posseeix solera amb paviment asfàltic, i els canalos interiors de recollida d'aigües estan folrats de resina amb fibra de vidre per al perfecte aïllament i impermeabilització d'aquests.   
L'activitat genera dos tipus d'aigües residuals industrials, les procedents de la preparació d'esmalts i de les línies d'esmaltatge, i les procedents de la línia de poliment - rectificació. Ambdues aigües tenen composició diferent i per tant es gestionen de manera independent mitjançant canalons, conduccions i equips de bombament, des de l'origen fins a les corresponents basses d'acumulació elevades d'acer inoxidable.  
Les aigües residuals procedents de les línies d'esmaltatge i preparació d'esmalts estan constituïdes principalment per esmalts, colors, restes d'argila premsada i pols d'argila. Aquestes aigües s'emmagatzemen en la corresponent bassa aèria d'acumulació i són recollides i gestionades a través d'un gestor autoritzat.   
Les aigües procedents de la línia de poliment i rectificació són depurades i reutilitzades en el procés. El tractament de depuració es compon bàsicament de l'addició d'un floculant per a facilitar-ne la decantació. Una vegada realitzat el procés de depuració, l'aigua depurada s'emmagatzema en un dipòsit aeri de semblants característiques al de l'aigua sense depurar i els llots són tractats en el filtre premsa. Les aigües procedents del filtre premsa de la depuradora es recondueixen al sedimentador per a ser tractades de nou i els tortons premsats són emmagatzemats i retirats per un gestor autoritzat.  
Les aigües sanitàries es condueixen fins a la connexió amb el clavegueram municipal que hi ha al polígon industrial.  
La instal·lació de sanejament d'aigües pluvials consisteix en la recollida de totes les aigües pluvials, tant de l'edificació com de la parcel·la, i mitjançant pendents i conduccions són portades al punt de connexió d'aigües pluvials amb la xarxa que hi ha al polígon, més la connexió directa al barranc situat a les proximitats de la instal·lació.   
A més de les instal·lacions d'evacuació de fums de la primera fase, les instal·lacions d'evacuació de fums procedents de les assecadores i del forn estaran constituïdes per xemeneies, d'alçària suficient i dotades dels corresponents orificis de mesurament. Tant les assecadores de la secció de premses com el forn són semblants als autoritzats en l'autorització ambiental integrada existent.  
La indústria disposa d'un total de 15 focus d'emissió a l'atmosfera, els quals corresponen als diversos processos productius. Els focus emissors corresponents a la instal·lació d'ampliació són els focus núm. 2, 4, 5, 6, 8, 11 i 13.   
Per a la prevenció de l'emissió de pols a l'atmosfera, la instal·lació disposa d'equips d'aspiració i filtratge distribuïts estratègicament a tota la planta. A més dels instal·lats a la primera fase de la planta, cal realitzar la instal·lació de diverses aspiracions per a les seccions de premsatge i esmaltatge. L'equip de filtració de la secció d'esmaltatge estarà constituït per filtres de mànegues i per les diverses conduccions aèries fins als punts d'aspiració.   
Les emissions difuses a la instal·lació de la planta estan confinades a causa de la característica de l'emmagatzemament de pols d'argila que s'utilitza en la instal·lació. En aquesta, el circuit de recepció d'argiles es realitza en una caseta preparada per a la minimització de la dispersió de les pols d'argila en la maniobra de descàrrega a la tremuja de recepció, la qual es troba coberta. Al seu torn, tot el circuit d'emmagatzemament en sitges i transport d'argiles mitjançant cintes transportadores es realitza a l'interior de la nau, per la qual cosa s'eviten les emissions difuses a causa de l'acció del vent sobre les partícules d'argila.  
Els residus generats són recollits amb separació en origen, perillosos (RTP) i no perillosos (RNP), agrupats en els corresponents recipients i emmagatzemats temporalment en naus fins a la recollida per part d'un gestor autoritzat. La zona d'emmagatzemament de residus es troba en nau tancada, amb sostre i sobre sòl impermeabilitzat. Disposa d'un canaló de recollida de possibles vessaments.  
No hi ha tècniques de valoració de residus in situ, totes són realitzades per gestors autoritzats a instal·lacions externes a l'empresa. Els únics envasos contaminats que són llavats a la planta corresponen als recipients d'esmalt. D'acord amb l'autorització ambiental integrada, de 18 de novembre de 2004, queda prohibida la llavada de recipients d'empreses externes, com també el trasllat dels envasos usats propis a les esmentades empreses.  
La gestió dels tortons procedents del filtre premsa de la depuració d'aigües de la línia de poliment i rectificació proposada en el projecte consisteix a emmagatzemar-les en un contenidor metàl·lic d'uns 10 m³ de capacitat en una zona ensostrada, amb solera de formigó i posterior recollida del contenidor per un gestor autoritzat, qui en deixarà un altre de buit al seu lloc. No obstant això, durant la visita a les instal·lacions de Peronda Cerámicas, SA es va observar que la gestió proposada en el projecte ha sigut substituïda per l'emmagatzemament dels tortons directament sobre la solera de formigó i recollida per un gestor autoritzat qui càrrega els tortons al camió mitjançant una pala carregadora. Aquesta gestió presenta una sèrie de desavantatges amb la gestió inicialment projectada, en concret durant la visita es va observar material dipositat sobre la solera provinent de la manipulació dels tortons i marques del camió que arrossega les partícules. Aquest material dipositat sobre la solera és susceptible de ser arrossegat per l'aigua de pluja fins a la xarxa de pluvials que connecta amb el barranc de Ràtils. Per això, s'ha de fer complir el condicionant primer que s'estableix en aquesta resolució.  
Programa de vigilància ambiental  
Es presenta un programa de vigilància ambiental en què s'estableix un sistema que garanteix el compliment de les indicacions, mesures protectores i correctores contingudes en l'estudi d'impacte ambiental.   
El programa de vigilància ambiental estableix com a condicions generals: la vigilància de la instal·lació i el manteniment perquè es realitze segons el projecte i les condicions d'autorització, verificar l'exactitud i l'eficàcia de les mesures correctores proposades en l'estudi d'impacte ambiental i en cas d'apreciar desviacions respecte al que s'ha projectat, esmenar aquestes deficiències de manera immediata. Com a condicions particulars, el programa de vigilància ambiental inclou: mesuraments de soroll ambiental; verificació i neteja de les canalitzacions exteriors d'aigües pluvials; verificació de la qualitat de les aigües sanitàries abocades al col·lector del polígon, control davant d'abocaments accidentals; mesuraments de les emissions a l'atmosfera dels contaminants procedents del procés de combustió i dels filtres d'aspiració; control i seguiment dels diversos residus perillosos generats, i la vigilància periòdica de les instal·lacions en general i dels emmagatzemaments exteriors en particular.  
Tramitació administrativa  
L'expedient d'avaluació d'impacte ambiental s'inicia amb data 4 de juliol de 2007, en remetre l'Àrea de Qualitat Ambiental d'aquesta Conselleria el certificat d'informació pública del projecte, en el qual s'indica que no s'hi han rebut al·legacions.   
En considerar suficient la documentació remesa, s'incoa expedient d'avaluació d'impacte ambiental.   
Afeccions legals  
El projecte està afectat per la Llei 16/2002, d'1 de juliol, de prevenció de la contaminació i qualitat ambiental, en estar inclòs en l'annex I, epígraf 3.5 (instal·lacions per a la fabricació de productes ceràmics mitjançant enfornada..., amb una capacitat de producció superior a 75 tones per dia...). La indústria sol·licita l'autorització ambiental integrada que atorga la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge.   
Altres afeccions considerades són:  
- La fabricació de taulellets està inclosa com a activitat potencialment contaminant del sòl en l'annex I del RD 9/2005, de 14 de gener.  
- L'activitat està catalogada com a tipus B, per ser potencialment contaminant de l'atmosfera, per la qual cosa ha de portar el control i registre de les emissions.  
- Segons es regula en la Llei 7/2002, de 3 de desembre, de la Generalitat Valenciana, de protecció contra la contaminació acústica i en el Decret 266/2004, de 3 de desembre, pel qual es desenvolupa aquesta, la indústria disposarà d'un llibre de control en què figuraran els informes corresponents a les auditories acústiques periòdiques.  
- Com a productor de residus, ha de complir el que estableix la Llei 10/2000, de 12 de desembre, i la resta de normativa vigent en la matèria.  
Tot això, sense perjudici de les autoritzacions que calga obtenir d'altres organismes, de conformitat amb la normativa sectorial que hi siga d'aplicació.   
Consideracions jurídiques  
El projecte examinat constitueix un dels supòsits en què resulta preceptiva la formulació d'una declaració d'impacte ambiental, prèviament resolució administrativa que s'adopte per a l'aprovació definitiva d'aquell, segons es desprenen de l'article 5é de la Llei 2/1989, de 3 de març, d'impacte ambiental i concordants del Reglament d'aquesta. Tal com estableix l'epígraf l) del grup 4 de l'annex 1 de la Llei 6/2001, de 8 de maig, de modificació del Reial decret legislatiu 1302/1986, de 28 de juny, d'avaluació d'impacte ambiental, les instal·lacions per a la fabricació de productes ceràmics mitjançant enfornada, en particular, teules, rajoles, rajoles refractàries, taulellets, gres o porcellana, amb capacitat superior a 75 tones per dia o una capacitat d'enfornada de més de 4 metres cúbics i més de 300 quilograms per metre cúbic de densitat de càrrega per forn, estan sotmeses al tràmit d'avaluació d'impacte ambiental.  
L'expedient ha observat els tràmits previstos en el Decret 162/1990, de 15 d'octubre, del Consell de la Generalitat, pel qual s'aprova el Reglament d'impacte ambiental; en la Llei 2/89, de 3 de març, de la Generalitat, i en les altres disposicions que hi són d'aplicació.   
L'article 5 del Decret 162/1990, de 15 d'octubre, atribueix a l'òrgan ambiental la competència per a la formulació de les declaracions d'impacte ambiental dels projectes a què s'aplique la Llei 2/1989, d'impacte ambiental.  
L'article 16, apartat 2, lletra m), del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge atribueix a la Direcció General de Gestió del Medi Natural la competència sobre l'avaluació d'impacte ambiental.  
Per tot això, fent ús de les facultats que tinc legalment atribuïdes, formule la següent:  
Declaració d'impacte ambiental  
Primer  
Estimar acceptable, només a l'efecte ambiental, el projecte de modificació substancial d'una indústria per a la fabricació de taulellets, promogut per l'empresa Peronda Cerámicas, SA situada a l'av. de Manuel Escobedo s/n, del polígon industrial la Trencadella (parcel·les 3 i 5) al terme municipal d'Onda (Castelló), sempre que aquest es desenvolupe d'acord amb el que estableix la documentació presentada, el que estableix la declaració d'impacte ambiental de data 7 de juliol de 2004 (exp. 417/03-AIA) i amb els condicionants del punt segon d'aquesta resolució.   
Segon  
Com a condicions addicionals que s'han de complir s'hi estableixen les següents:  
1. Els tortons procedents del filtre premsa de la depuració d'aigües de la línia de poliment i rectificació s'han d'emmagatzemar en contenidors, tal com es va projectar inicialment, per considerar que la gestió proposada en el projecte és millor ambientalment que la duta a terme actualment a les instal·lacions, susceptible d'afectar el barranc de Ràtils.   
2. S'ha de tapar amb lones la càrrega dels camions que transporten materials pulverulents, com també els tortons procedents del filtre premsa a fi de reduir l'emissió de pols i partícules.  
3. Les accions incloses en el programa de vigilància ambiental han de documentar-se, a l'efecte d'acreditar l'adopció i execució de les mesures preventives i correctores proposades i la comprovació de l'eficàcia d'aquestes, tal com s'indica en aquest.  
4. Altres condicionants ambientals que s'establisquen mitjançant les autoritzacions sectorials que hi siguen d'aplicació.  
5. Qualsevol modificació o ampliació del projecte presentat, com també si es detecta algun impacte ambiental no previst en l'estudi d'impacte ambiental, ha de ser comunicat a l'òrgan competent en avaluació d'impacte ambiental el qual ha d'establir, si és procedent, l'aplicació de noves mesures correctores.  
6. D'acord amb l'article 4 del DDV 1092/1986, de 28 de juny, modificat per la Llei 9/2006, de 28 d'abril, el promotor ha de comunicar a l'òrgan ambiental (per escrit), amb la suficient antelació, la data de començament de l'execució del projecte.  
Tercer  
Notificar a les persones interessades que contra aquesta resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar els mitjans que en defensa del seu dret i interessos estimen pertinents.  
Quart  
Publicar en el Diari Oficial de la Comunitat Valenciana aquesta declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
València, 13 de desembre de 2007.- La directora general de Gestió del Medi Natural: M. Ángeles Centeno Centeno.  
Resolució complementària a la declaració d'impacte ambiental   
Expedient: 099/07-AIA  
Títol: fàbrica de taulellets  
Promotor: Peronda Cerámicas, SA  
Autoritat substantiva: Direcció General per al Canvi Climàtic  
Objecte: obtenció de l'autorització ambiental integrada  
Localització: Onda (Castelló)  
Vist l'expedient 099/07-AIA relatiu al projecte de modificació substancial d'una indústria per a la fabricació de taulellets, promogut per l'empresa Peronda Cerámicas, SA, del qual es va formular la preceptiva declaració d'impacte ambiental amb data 13 de desembre de 2007.   
Vist que en data 17 de desembre de 2007 s'ha rebut informe de l'Àrea de Qualitat Ambiental de la Direcció General per al Canvi Climàtic d'aquesta Conselleria, en el qual es comunica que després del tràmit d'audiència a l'interessat, l'empresa Peronda Cerámicas SA ha presentat en el Registre d'aquesta Conselleria al·legacions a la proposta del condicionat de la declaració d'impacte ambiental, de data 13 de desembre de 2007.   
Atés que en la declaració d'impacte ambiental formulada sobre l'esmentat projecte s'establia, entre altres, el condicionant següent:  
1. Els tortons procedents del filtre premsa de la depuració d'aigües de la línia de poliment i rectificació s'han d'emmagatzemara en contenidors, tal com es va projectar inicialment, per considerar que la gestió proposada en el projecte és millor ambientalment que la duta a terme actualment a les instal·lacions, susceptible d'afectar el barranc de Ràtils.   
Respecte a això, Peronda Cerámicas exposa que s'ha valorat la possibilitat d'utilitzar contenidors per al magatzematge temporal de tortons de poliment fins a la recollida d'aquests per un gestor autoritzat, però hi ha diversos impediments que converteixen aquesta opció en inviable. En concret, a l'empresa es realitzen activitats productives durant la nit, per la qual cosa es requeriria un servei de recollida de contenidors de residus també de nit per a no interrompre el procés productiu quan el contenidor arribe al límit de la seua capacitat i cap gestor de residus autoritzat proporciona aquest servei.  
Per tant, i a la vista de tot l'anterior, fent ús de les facultats que tinc legalment atribuïdes, formule la següent Resolució complementària a la declaració d'impacte ambiental  
Primer  
Per al projecte de modificació substancial d'una indústria per a la fabricació de taulellets, promogut per l'empresa Peronda Cerámicas, SA, modificar el condicionant 1 de la declaració d'impacte ambiental de l'expedient 099/07-AIA i, per consegüent, ser-hi d'aplicació a més de les determinacions de la declaració d'impacte ambiental formulada en data 13 de desembre de 2007, el condicionant 1, el qual queda redactat de la manera següent:   
1.1. S'ha de garantir la no-afecció al barranc de Ràtils.  
1.2. Els tortons de poliment resultants de la depuració de les aigües de procés s'han d'emmagatzemar en una zona degudament confinada des d'on seran carregades al vehicle de transport de residus del gestor autoritzat corresponent.   
1.3. S'ha d'establir un procediment de neteja diària de la solera mitjançant agranadora.   
Segon  
Notificar a les persones interessades que contra aquesta resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar els mitjans que en defensa del seu dret i interessos estimen pertinents.  
Tercer  
Publicar en el Diari Oficial de la Comunitat Valenciana aquesta resolució complementària a la declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
València, 18 de desembre de 2007.- La directora general de Gestió del Medi Natural: M. Ángeles Centeno Centeno.  
Declaració d'impacte ambiental  
Expedient: 121/07-AIA  
Títol: explotació porcina d'engreix  
Promotor: José Antonio Amblar Pérez  
Autoritat substantiva: Ajuntament d'Alpuente  
Objecte del projecte: obtenir la llicència ambiental per a una explotació porcina  
Localització: partida Fuente Palos, polígon 30, parcel·les 1148, 1238 i 1239, del terme municipal d'Alpuente (València)  
Descripció del projecte  
Descripció de les característiques més rellevants del projecte  
Es pretén obtenir la llicència ambiental per a iniciar una activitat porcina d'engreix, les característiques de la qual, segons la documentació aportada, són:  
L'explotació disposarà d'una capacitat per a 1.500 porcs d'engreix, els quals s'engreixaran des dels 20 kg fins als 100 kg PV, moment en què es destinaran a escorxador.  
La finca constituïda per les tres parcel·les cadastrals ocupa una superfície de 17.924 m² on se situarà l'explotació, la qual estarà constituïda per una única nau, de 1.260 m².  
Es calcula que els purins generats, basant-se en el Reial decret 324/2000 d'ordenació de les explotacions porcines, comportarà un volum anual de 3.225 m³, que quedarà retingut en fossa de purins impermeabilitzada (13 x 90 x 1 m) localitzada sota la nau, amb una capacitat total d'emmagatzematge de 1.170 m³, que comporta una autonomia d'emmagatzematge de purins superior a tres mesos. Els purins se sotmetran a tractament enzimàtic de manera que en millore les propietats fertilitzants i en disminuïsca la càrrega contaminant.  
Els purins s'utilitzaran com a adob orgànic en camps de cultiu; es considerara el nitrogen com el factor limitant, i cal reduir progressivament el volum aplicat com a conseqüència de l'efecte residual del nitrogen orgànic en el sòl.  
Es disposa de 66,26 ha de superfície agrícola on aplicar els purins com a adob, sense que se sobrepassen els 170 kg de N/ha i any, segons el que estableix el Reial decret 261/1996, de 16 de febrer, sobre protecció de les aigües contra la contaminació produïda pels nitrats procedents de fonts agràries malgrat no correspondre el municipi a una zona vulnerable a la contaminació per nitrats procedents de fonts agrícoles. S'aporta el contracte d'acceptació subscrit pels propietaris de les esmentades parcel·les, cultivades principalment per ametler, vinya i cereal.  
Els cadàvers seran emmagatzemats en contenidors homologats i retirats per una empresa gestora autoritzada a aquest efecte.  
Entre les mesures higienicosanitàries s'inclou disposar de tanca perimetral de l'explotació, gual sanitari per a la desinfecció de les rodes dels vehicles que hi accedeixen, llatzaret per a animals malalts i tela antiocells per a evitar l'entrada de vectors a la nau.  
El subministrament d'aigua potable procedirà de la xarxa de proveïment municipal.  
L'explotació es localitza a 950 m del nucli de població més pròxim.  
Tramitació administrativa  
1. Informació pública. Remissió de l'expedient  
L'expedient es va iniciar el 25 de maig de 2007 amb la remissió per part de la Comissió de Qualificació d'Activitats del projecte d'activitat, l'estudi d'impacte ambiental i l'expedient municipal.  
La informació pública s'ha realitzat mitjançant la publicació en el BOP núm. 178, de 28 de juliol de 2006, i la inserció al tauler d'edictes, com també als veïns limítrofs de l'activitat, sense que s'hi hagen presentat al·legacions.  
2. Sol·licitud d'informes sectorials i documentació complementària  
En data de registre d'eixida 25 de setembre de 2007 se sol·licita al promotor, a través de l'Ajuntament, l'ampliació de la documentació relativa als apartats següents:  
- L'informe vinculant de conformitat del projecte amb la normativa de protecció del patrimoni cultural, establit en l'article 11 de la Llei 4/1998, d'11 de juny, de patrimoni cultural valencià.  
- L'informe favorable de l'organisme de conca competent sobre la disponibilitat i compatibilitat de l'increment del consum de l'aigua derivat de la implantació de l'ús previst en el projecte, amb les previsions dels plans hidrològics, a més de la no-afecció o menyscabament a altres usos que hi ha legalment implantats, establit en l'article 19 de la Llei 4/2004, de 30 de juny, de la Generalitat, d'ordenació del territori i protecció del paisatge.  
- Justificació adequada de la superfície agrícola disponible on aplicar purins com a adob orgànic.  
- Justificació legal de la disponibilitat d'aigua potable.  
En data de registre d'entrada 12 de novembre de 2007 el promotor remet la documentació sol·licitada constituïda per:  
- L'informe de la Direcció General de Patrimoni Cultural Valencià de la Conselleria de Cultura, en el qual s'indica que no s'han documentat jaciments arqueològics, la incidència al patrimoni paleontològic és nul·la i la inexistència d'elements etnològics. Cal aportar l'estudi d'impacte ambiental a l'efecte que s'emeta l'informe definitiu previst en l'article 11 de la Llei de patrimoni cultural valencià.  
- Les autoritzacions dels propietaris de les parcel·les on s'apliquen els purins com a adob orgànic.  
- L'informe municipal en què s'indica que l'Ajuntament d'Alpuente autoritza la connexió a la xarxa d'aigua potable de les explotacions ramaderes del terme municipal una vegada obtingudes les corresponents llicències ambientals o autoritzacions ambientals integrades i successives llicències d'obres, d'acord amb el que preveu la disposició addicional 4 de la Llei del sòl no urbanitzable 10/2004, sense perjudici de la liquidació de les taxes corresponents i l'execució de l'obra i prolongació de la xarxa a càrrec de l'interessat.  
Informes sectorials  
L'expedient municipal recull els informes següents:  
- Informe favorable de l'arquitecte tècnic municipal.  
- Informe favorable de veterinari col·legiat.  
- Informació pública sense la presentació d'al·legacions.  
- Informe favorable de la Conselleria d'Agricultura, Pesca i Alimentació de data 11 d'abril de 2006.  
- Informe favorable de l'Alcaldia.  
Afeccions legals  
El sòl on s'ha d'exercir l'activitat es qualifica com a sòl no urbanitzable comú, segons les normes subsidiàries de planejament municipal.  
L'activitat proposada no afecta cap espai natural protegit de la província de València ni cap espai natural actualment inclòs en l'àmbit de plans d'ordenació dels recursos naturals o plans rectors d'ús i gestió aprovats, en tramitació o en redacció, o alguna altra figura reglamentada en desplegament de la Llei 11/94, d'espais naturals protegits de la Comunitat Valenciana.  
El municipi d'Alpuente no està considerat com a zona vulnerable segons el Decret 13/2000, de 25 de gener, del Govern Valencià, pel qual es designen, en l'àmbit de la Comunitat Valenciana, determinats municipis com a zones vulnerables a la contaminació de les aigües per nitrats procedents de fonts agràries.   
Consideracions ambientals  
1. Elements ambientals que poden veure's afectats de manera important pel projecte d'activitat i identificació d'impactes  
En l'estudi d'impacte ambiental s'ha realitzat una descripció molt generalista del medi biòtic i abiòtic de l'entorn on s'ha d'exercir l'activitat, i posteriorment es descriuen els elements ambientals susceptibles de ser afectats pel projecte, entre els quals s'inclou: edafologia, morfologia, clima, vegetació, fauna, hidrologia i paisatge.   
Els impactes més rellevants que l'activitat pot causar sobre el medi, recollits en l'estudi d'impacte ambiental, són:  
- Sòl. No es preveu impacte sobre aquest mentre es tinguen en compte una sèrie de mesures com són l'adob en les dosis adequades i el seguiment de les especificacions indicades en el Codi de bones pràctiques agrícoles de la Comunitat Valenciana, entre altres mesures.   
- Aigües. No es preveu impacte sobre les aigües subterrànies ni superficials, sempre que es gestionen correctament els purins generats a l'explotació.   
- Atmosfera. Per emanació d'olors, associada principalment als purins generats, es pot reduir l'impacte considerablement amb una correcta gestió dels purins.  
- Vegetació. No es preveu impacte. Malgrat que la part NE de les parcel·les 1239 i 1148 correspon a sòl forestal, segons la cartografia de la pàgina web d'aquesta Conselleria, la construcció de la nau no afectarà aquesta zona.  
- Paisatge. No es preveu impacte, ja que es considera una zona de baixa fragilitat paisatgística, i l'explotació s'integra en la zona, la qual presenta trets rurals compatibles amb l'activitat.  
No s'ha realitzat una valoració d'impactes rigorosa, basant-se en mètodes de valoració establits, i es proposa una sèrie de mesures correctores sense vinculació directa amb els impactes reals, per als quals es considera necessari l'establiment de les esmentades mesures protectores i correctores.  
Entre les mesures correctores recollides en l'estudi d'impacte ambiental s'inclouen:  
- Efectuar la neteja periòdica de les naus.  
- Retirar diàriament les baixes que es produïsquen a l'explotació.  
- Transportar els purins mitjançant un vehicle apropiat, i evitar-se'n pèrdues durant el trajecte. Així mateix, s'ha d'efectuar la neteja periòdica dels vehicles emprats per al transport dels purins.   
- Assegurar la correcta ventilació de l'explotació.  
- No escampar purins en llits públics, perímetres de protecció de les captacions de proveïment urbà i a les proximitats de brolladors.  
- No aplicar purins en zones en què el nivell freàtic siga inferior a 15 metres de profunditat, o afloren materials permeables per fissuració o carstificació.   
- Aplicar els purins quan les condicions dels sòls de les parcel·les i les condicions climatològiques així ho aconsellen.   
- Aplicar l'adob de manera que no s'usen dosis superiors a les indicades, amb l'objecte d'evitar la contaminació del sòl i, conseqüentment, la disminució de la productivitat dels cultius.   
- Construir un drenatge perimetral al llarg dels límits de la parcel·la per a impedir que es produïsca l'entrada d'aigua d'escorriment a la parcel·la.   
- Efectuar periòdicament campanyes de desratització i desinfecció.   
- Retirar tots els residus que es produïsquen d'acord amb les característiques d'aquests i d'acord amb el que estableix la legislació vigent en la matèria.   
- Disposar de tanca perimetral de l'explotació mitjançant malla galvanitzada, gual sanitari de formigó i llatzaret per als animals malalts.   
Algunes d'aquestes mesures correctores no tenen rigor tècnic, ja que no en permeten l'aplicació si no es disposa d'informació fruit d'estudis del terreny, com és la mesura que proposa no utilitzar purins a zones en què el nivell freàtic estiga a menys de 15 metres de profunditat, o afloren materials permeables per fissuració i carstificació, mesures que un agricultor de la zona o el mateix ramader no sap posar en pràctica si no disposa d'un estudi hidrogeològic que li permeta decidir respecte d'això. Malgrat aquestes consideracions, el projecte d'activitat ramadera es considera viable sempre que s'adopten els condicionants recollits en aquesta declaració d'impacte ambiental.  
Pel que fa al programa de vigilància ambiental, no se n'ha realitzat un desenvolupament. S'indica únicament que ha de consistir en un sistema que garantisca el compliment de les indicacions i mesures protectores i correctores incloses en l'estudi d'impacte ambiental.   
Consideracions jurídiques  
1. El projecte examinat constitueix un dels supòsits fàctics en què resulta preceptiva la formulació d'una declaració d'impacte ambiental, prèviament a la resolució administrativa que s'adopte per a l'aprovació definitiva d'aquell, segons es desprén de l'article 5é de la Llei d'impacte ambiental i concordants del Reglament d'aquesta, annex I apartat 1.h.  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental, en la Llei 2/1989, de 3 de març, de la Generalitat Valenciana, i en les altres disposicions que hi són d'aplicació.  
3. L'article 16, apartat 2, lletra m), del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge atribueix a la Direcció General de Gestió del Medi Natural la competència sobre l'avaluació d'impacte ambiental.  
Per tot això i fent ús de les facultats legalment atribuïdes formule la següent   
Declaració d'impacte ambiental  
Primer  
Estimar acceptable, només a l'efecte ambiental i sense perjudici de l'obtenció prèvia de les autoritzacions sectorials que hi són d'aplicació, la legalització de l'explotació de porcí d'engreix, situada al polígon 30, parcel·les 1148, 1238 i 1239, del terme municipal d'Alpuente (València) promoguda per José Antonio Amblar Pérez, sempre que aquest es desenvolupe d'acord amb les previsions de l'estudi d'impacte ambiental i els condicionants i les modificacions establits a continuació:  
- Prèviament a l'obtenció de la llicència ambiental el promotor ha de justificar davant d'aquesta Direcció General i davant de l'òrgan substantiu que disposa d'informe definitiu favorable, a l'efecte patrimonial, de la Conselleria de Cultura, Educació i Esport.  
- S'ha de disposar de gual sanitari o sistema de desinfecció equivalent a l'entrada de l'explotació, correctament dissenyat i localitzat, de manera que puga oferir garanties de desinfecció dels vehicles que hi accedisquen.  
- A l'hora d'utilitzar els purins com a fertilitzant s'ha de limitar la zona d'aplicació a camps de cultiu i pastius no naturals, i evitar les proximitats de corrents d'aigua, rius, rierols, barrancs, etc., com també fonts, conduccions subterrànies d'aigua i altres possibles focus de contaminació. No s'ha de superar la quantitat de 170 kg de N/ha i any. Preferentment s'ha de soterrar immediatament per a evitar les possibles pèrdues de nitrogen amoniacal.  
- Basant-se en el Reial decret 324/00, d'ordenació de les explotacions porcines, ha de respectar-se com a distància mínima, en la distribució de fem sobre el terreny, la de 100 m respecte a altres explotacions del grup primer, i 200 m respecte a les explotacions incloses a la resta dels grups definits en l'article 3.B) del Reial decret 324/00, i als nuclis urbans. Amb relació als cursos d'aigua, s'ha de respectar el que estableix el Reglament de domini públic hidràulic, el qual desenvolupa els títols preliminar, I, IV, i VI i VII de la Llei 29/1985, de 2 d'agost, d'aigües, aprovat pel Reial decret 849/1986, d'11 d'abril, i el que disposen els diversos plans hidrològics de conca.  
- L'eliminació de cadàvers ha de gestionar-se conforme al Reial decret 1429/2003, de 21 de novembre, pel qual es regulen les condicions d'aplicació de la normativa comunitària en matèria de subproductes d'origen animal no destinats al consum humà.  
- Els residus zoosanitaris infecciosos i químics que es produïsquen a l'explotació han de ser manipulats i emmagatzemats com cal, i s'han d'acumular en contenidors homologats a aquest efecte i retirats per un gestor autoritzat.  
- S'ha de comunicar a aquesta Direcció General qualsevol variació que es produïsca en la destinació dels residus.  
Segon  
Notificar a les persones interessades que contra aquesta resolució, per no ser un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar els mitjans que en defensa del seu dret estimen pertinents.  
Tercer  
Publicar aquesta declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
València, 11 de desembre de 2007.- La directora general de Gestió del Medi Natural: M. Àngeles Centeno Centeno.  
Declaració d'impacte ambiental  
Expedient: 177/8524-PDZ  
Títol: autorització ambiental integrada per a una planta de producció de biodièsel  
Promotor: Ebcon Park Gandia, SL  
Autoritat substantiva: Servei de Control Integrat de la Contaminació  
Localització: polígon industrial Reconc, parcel·la núm. 1, illa M3, del terme municipal d'Ador (València)  
Descripció del projecte   
Objecte del projecte  
L'objecte del projecte és la tramitació de l'autorització ambiental integrada per a una planta de producció de biodièsel amb una capacitat de producció de 6.000 litres/hora, promoguda per Ebcon Park Gandia, SL al polígon industrial Reconc, parcel·la núm. 1, illa M3, del terme municipal d'Ador (València), d'acord amb la Llei 16/2002, d'1 de juliol, de prevenció i control integrats de la contaminació.  
El projecte constitueix, així mateix, un dels supòsits previstos en l'annex I del Reial decret legislatiu 1302/1986, de 28 de juny, d'avaluació d'impacte ambiental, per la qual cosa ha de sotmetre's al procediment d'avaluació d'impacte ambiental.  
Descripció de les característiques més rellevants del projecte   
La planta industrial se situarà al polígon industrial desenvolupat pel Pla parcial Reconc, a la parcel·la núm.1, illa M3, del terme municipal d'Ador (València). Es tracta d'una edificació aïllada sobre una parcel·la de 4.584 m² distribuïts en una nau industrial de 700 m², una zona d'aparcament de 125 m², zona d'emmagatzemaments en tancs de 1.000 m² i zona de vials i enjardinament de 2.753 m².   
Aquesta activitat industrial engloba diverses operacions de refinament dels olis, transesterificació i emmagatzemament de producte acabat. L'èster metílic que s'obté en aquest procés constitueix el denominat biodièsel, que es pot utilitzar en els motors com a substitut del combustible dièsel mineral o mitjançant mescles amb aquest en la proporció desitjada.  
Els emmagatzemaments a la intempèrie consistiran en 4 tancs de 60 m³ d'oli per a decantar, 2 tancs de 400 m³ i uns altres 2 tancs de 130 m³ per a oli, 2 tancs de 130 m³ i uns altres 2 tancs de 400 m³ per a biodièsel, i 2 tancs de 130 m³ per a G-fase (fase mescla). Es disposarà de cubetes de retenció de vessaments i fuites als dipòsits al perímetre de la zona d'emmagatzemaments a la intempèrie.  
Les aigües residuals derivades de l'activitat industrial s'eliminaran a través del clavegueram municipal. Aquests abocaments corresponen a les aigües sanitàries, a aigües pluvials netes recollides en les cobertes de les edificacions i de les zones netes, i a aigües pluvials potencialment contaminades recollides dels patis exteriors i de les cubetes dels emmagatzemaments externs. Aquestes aigües pluvials potencialment contaminades, abans de ser abocades a la xarxa de clavegueram, han de passar per un sistema de depuració que garantisca els límits d'abocament segons la legislació vigent.  
Entre els residus generats per l'activitat industrial destaquen la G-fase (mescla de glicerol, àlcalis, èster metílic, metanol, aigua i altres traces) del procés de transesterificació i dels llots del separador d'hidrocarburs pel qual es fan passar les aigües residuals potencialment contaminades prèviament a l'abocament. Tots els residus generats seran lliurats a un gestor autoritzat per al correcte tractament d'aquests.  
L'únic focus d'emissió a l'atmosfera identificat en el projecte es correspon a l'eixida de fums de la caldera emprada per al calfament de l'oli, prèviament a l'entrada d'aquest al procés productiu.  
Alternatives  
L'estudi d'impacte ambiental no considera alternatives a l'actuació projectada, i es descriu la instal·lació del polígon industrial Reconc, parcel·la núm. 1, illa M3, del terme municipal d'Ador, com a l'única opció estudiada. Les possibles alternatives, enfront de la solució adoptada, queden condicionades per les característiques pròpies del projecte i les consideracions tingudes en compte en la justificació de la solució adoptada.  
Afeccions legals  
L'activitat projectada constitueix un dels supòsits recollits en l'annex de la Llei 16/2002, d'1 de juliol, de prevenció i control integrats de la contaminació, i resulta preceptiva l'obtenció de la corresponent autorització ambiental integrada.  
D'acord amb els informes municipals que hi ha en l'expedient, la parcel·la on se situarà l'activitat està d'acord amb les ordenances municipals i plans d'ordenació urbanística.   
Tot això, sense perjudici de les autoritzacions que calga obtenir d'altres organismes, de conformitat amb la normativa sectorial que hi siga d'aplicació.  
Consideracions ambientals  
L'estudi d'impacte ambiental recull els impactes identificats més significatius que s'han identificat derivats de l'execució del projecte.   
Quant als impactes referents al nivell de soroll durant la fase d'explotació i durant la fase de construcció, cal prendre mesures de limitació de la circulació de vehicles per al transport de matèries primeres i biodièsel entre les 8 i les 20 h i complir les prescripcions tècniques obligatòries de tota la maquinària.  
Sobre el risc d'abocaments i olis s'indiquen els derivats dels vehicles i maquinària, els derivats de la càrrega i descàrrega de matèries primeres i de producte acabat i els derivats dels emmagatzemaments de matèria primera i producte acabat. Com a mesura protectora es disposa de cubetes de retenció a tot el perímetre de la zona d'emmagatzemament.  
Respecte al programa de vigilància ambiental recollit en l'estudi d'impacte ambiental es consideren, entre altres, el seguiment dels aspectes de mesuraments acústics, gestió de residus i detecció de possibles abocaments líquids d'olis i altres residus.  
Tramitació administrativa  
En data 6 d'agost de 2007, l'Àrea de Qualitat Ambiental de la Conselleria de Medi Ambient, Aigua, Urbanisme i Habitatge remet una nota interna on sol·licita la declaració d'impacte ambiental per al projecte que ens ocupa, i remet la documentació següent:  
- Projecte bàsic d'autorització ambiental integrada.  
- Estudi d'impacte ambiental.  
- Tres annexos de documentació complementària presentada per l'empresa amb dates 17 d'agost de 2006, 28 de novembre de 2006 i 7 de maig de 2007, aportats en contestació a diversos requeriments efectuats per la Direcció General de Qualitat Ambiental.  
- Còpia del certificat d'informació pública de l'Ajuntament d'Ador.  
- Còpia de l'informe d'idoneïtat de l'Ajuntament, de data 17 de juliol de 2006.  
Consideracions jurídiques  
El projecte examinat constitueix, segons el que preveu l'apartat 5.a).1. de l'annex I del Reial decret legislatiu 1302/1986, de 28 de juny, d'avaluació d'impacte ambiental, un dels supòsits fàctics en què resulta preceptiva la formulació d'una declaració d'impacte ambiental, prèviament a la resolució administrativa que s'adopte per a l'aprovació definitiva d'aquell, segons es desprén de l'article 1r del Reial decret legislatiu 1302/1986, de 28 de juny.   
L'expedient ha observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental modificat pel Decret 32/2006, de 10 de març, del Consell de la Generalitat; en la Llei 2/89, de 3 de març, de la Generalitat Valenciana, i en les altres disposicions que hi són d'aplicació.  
L'article 5 de la Llei 2/1989, de 3 de març, d'impacte ambiental atribueix a l'òrgan ambiental la competència en formulació la declaració d'impacte ambiental dels projectes sotmesos a aquesta.  
L'article 16, apartat 2, lletra m), del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge atribueix a la Direcció General de Gestió del Medi Natural la competència sobre l'avaluació d'impacte ambiental, de projectes públics i privats, com també dels plans i programes que no requerisquen d'avaluació ambiental estratègica, d'acord amb la normativa aplicable, que es desenvolupen al territori de la Comunitat Valenciana.  
Per tot això, fent ús de les facultats que tinc legalment atribuïdes, formule la següent:   
Declaració d'impacte ambiental  
Primer  
Estimar acceptable, només a l'efecte ambiental i sense perjudici de l'obtenció prèvia de les autoritzacions sectorials que hi són d'aplicació, el projecte d'autorització ambiental integrada per a una planta de producció de biodièsel, promogut per Ebcon Park Gandia, SL al polígon industrial Reconc, parcel·la núm. 1, illa M3, del terme municipal d'Ador (València), sempre que es desenvolupe d'acord amb el que estableix l'estudi d'impacte ambiental, el projecte i la resta de la documentació presentada.  
Segon  
Se supedita l'execució de l'esmentat projecte al compliment dels condicionants següents:  
1. Les aigües pluvials potencialment contaminades recollides als patis exteriors i a les cubetes de retenció dels emmagatzemaments externs s'han de sotmetre, prèviament a l'abocament, a un tractament de decantació de sòlids en suspensió i separació d'hidrocarburs que permeta el compliment dels límits de contaminació recollits en el permís municipal d'abocament al clavegueram.  
2. S'ha de dur un registre documental del programa de vigilància ambiental proposat en l'estudi d'impacte ambiental que permeta comprovar el seguiment i el compliment de les mesures correctores i protectores recollides en aquest, el qual pot ser comú amb el que pot exigir-se en l'autorització ambiental integrada.  
3. Qualsevol modificació o ampliació del projecte presentat, com també si es detecta algun impacte ambiental no previst en l'estudi d'impacte ambiental, ha de ser comunicat a la Direcció General de Gestió del Medi Natural que establirà, si és procedent, l'aplicació de nous condicionants.  
Tercer  
Notificar a les persones interessades que contra aquesta resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar els mitjans que en defensa del seu dret i interessos estimen pertinents.  
Quart  
Publicar en el Diari Oficial de la Comunitat Valenciana aquesta declaració d'impacte ambiental, d'acord amb el que disposa l'article 28 de l'esmentat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte ambiental.  
València, 12 de desembre de 2007.- La directora general de Gestió del Medi Natural: M. Ángeles Centeno Centeno.